છોટાઉદેપુર જિલ્લાના સંખેડાની ગ્રામ પંચાયતનાં સરપંચ શિવાંગી પટેલ નામનાં મહિલા છે. આ ગ્રામ પંચાયતનાં અડધાઅડધ સભ્યો મહિલા છે. આમ છતાં, ગ્રામ પંચાયતના મકાનમાં મહિલાઓ માટે શૌચાલયની અલાયદી સુવિધા નથી. બાજુમાં શૌચાલયનું મકાન અડધું બનેલું છે. 2016માં શિવાંગી પટેલ સરપંચ તરીકે ચૂંટાઈ આવ્યાં ત્યાર પછી મહિલાઓ માટે આ સુવિધાની અલાયદી જોગવાઈ કરવાનું વિચારાયેલું. એ વાતને આજે દોઢેક વરસ વીતી ગયું. તેના કારણમાં રાજકારણ છે. શિવાંગી પટેલ વતી જિલ્લા પંચાયતના સભ્ય એવા તેમના પિતા ચેતન પટેલ કારોબાર સંભાળતા હોવાનો અન્ય સભ્યોનો આક્ષેપ છે. તેમની સામે અવિશ્વાસનો મત પસાર કરવામાં આવેલો, જેને અદાલતે નકારી કાઢ્યો હતો. પણ એ રાજકારણનો મામલો થયો. અલાયદા શૌચાલયની જરૂરિયાત રાજકારણથી પર હોવી જોઈએ એટલી સાદી સમજણનો સુદ્ધાં અભાવ હોય ત્યાં બીજી વાત શી કરવી?